| Medaljeoversikt |
| --- |
| Konkurrerte for Sverige Sveriges flagg |
| Orientering |
|  Seire sammenlagt i Verdenscupen: 0 |
| Verdenscupseire, enkeltløp: 1
(2 pallplasseringer) |
| Verdensmesterskap |
| Bronse | 2007 Ukrainas flagg Kiev | Sprint |
| Bronse | 2013 Tsjekkias flagg Olomouc | Sprint |
| Nordisk |
| Bronse | 2005 Norges flagg Notodden | Sprint |
| Junior-VM |
| Gull | 2004 Polens flagg Gdynia | Stafett |
| Sølv | 2004 Polens flagg Gdynia | Lang |

*For orienteringsløperen som konkurrerte i 90-årene, se Martin Johansson (den eldre)*
**Martin Johansson** (født 26. september 1984 i Avesta i Dalarna) er en svensk langrennsløper som representerer IFK Mora SK. Han drev tidligere med orientering, der han har flere VM-bronser som senior og gull som junior fra 2004. 

Han ble alvorlig skadet under VM i orientering 2009, da han fikk en pinne i låret, og han begynte med langrenn etter dette. Han debuterte i verdenscupen 16. januar 2010 med en 14.-plass på 15 km klassisk stil i Otepää.

Idrettskarriere
---------------

2004
Johansson deltok ved det svenske mesterskapet i langrenn 2004 i Nässjö, der han kom på 61.-plass på 10 km fristil og 48.-plass på 10 km jaktstart. Han deltok i nordisk mesterskap i terrengløp 2004, der han kom på 3.-plass, og i skiorientering deltok han på det svenske laget som kom på 2.-plass på stafetten, der han løp sammen med Pär Häggström og Erik Rost. Individuelt fikk han også en 5.-plass og en 6.-plass. Han deltok også i terrengløpet Lidingöloppet, der han kom på 3.-plass. 

Ved junior-VM i orientering 2004 vant han stafetten, sammen med Johan Lindahl og Mattias Millinger, og kom på 2.-plass på langdistanse, kun slått av sveitsiske Matthias Merz. 

2005
På langrenn deltok han ved det svenske mesterskapet i Hudiksvall, og endte her på 54.-plass på 15 km. Han vant det svenske mesterskapet i orientering (sprint), og kom på 4.-plass i eliteserien sammenlagt. Ved nordisk mesterskap i orientering 2005 fikk han bronse i sprint og 35.-plass på mellomdistanse. På nytt fikk han bronse i Lidingöloppet. Han deltok også ved World Games 2005, der han kom på 9.-plass på mellomdistanse og 4.-plass på stafetten. Han kom på 98.-plass i verdenscupen i orientering sammenlagt. 

2006
Johansson deltok ved VM i orientering 2006, der han kom på 7.-plass på sprinten. I O-Ringen fikk han en 2. og en 3.-plass, på de to siste etappene. I langrenn kom han på 21.-plass på femmila ved SM 2006, og han kom på 30.-plass på 15+15 km med skibytte, og 39.-plass på 15 km klassisk. 

2007
I orientering kom han på 3.-plass på sprinten i VM, samt at han kom på 3.-plass i verdenscupen i lang løype. Han fikk bronse ved U23-SM, på 15 km fri teknikk, og han kom også på 3.-plass i parsprint i SM. Han deltok i flere renn i Skandinavisk cup i 2007, og fikk bl.a. en 11.-plass på 15 km i Joulumae i februar. Han representerte også Sverige ved Vinteruniversiaden 2007 i Pragelato, der han fikk 15.-plass på 30 km fristil og 40.-plass på 15 km jaktstart. 

Ved nordisk mesterskap i orientering 2007 kom han på 13.-plass på sprinten, 11.-plass på mellomdistanse, 10.-plass på langdistanse og 7.-plass på stafetten. 

2008
Han fikk på nytt bronse på sprinten ved VM i orientering 2008 i Olomouc. Han deltok også på langdistanse, der han kom på 9.-plass. Ved EM i orientering kom han på 5.-plass på langdistanse. Han beste plassering i Scandinavisk cup var en 24.-plass på 15+15 km jaktstart på Tolga. Ved SM 2008 i langrenn fikk han bronse på stafett. Han deltok også ved SM i orientering, der han fikk bronse på sprinten. Han kom for øvrig på 16.-plass på langdistanse og 33.-plass på stafetten. 

2009
Ved verdenscupen i orientering vant han langdistanse sammenlagt. Han vant også O-Ringen, og deltok ved VM i orientering 2009 i Ungarn i august. Ved VM kom han på 5.-plass på sprinten, men skadet seg alvorlig på stafetten, da han fikk en pinne inn i låret. Franske Thierry Gueorgiou, tsjekkiske Michal Smola og norske Anders Nordberg avbrøt løpet for å hjelpe Johansson, noe de fikk en hederspris for, fra det internasjonale orienteringsforbundet. Johansson måtte avbryte VM, og stilte ikke til start på langdistanse. 

I langrenn deltok han ved SM 2009, der han fikk en 17. og en 19.-plass. Han deltok i flere renn i Skandinavisk cup, og fikk en 15.-plass som beste enkeltresultat. I februar deltok han på nytt ved Vinteruniversiaden i Yabuli i Kina, der Sverige kom på 4.-plass på stafetten. Individuelt fikk han 7.-plass på 15 km jaktstart som beste resultat, og han kom for øvrig på 11.-plass på tremila, 15.-plass på sprinten og 25.-plass på 10 km fri teknikk. 

2010
VM i orientering 2010 ble arrangert i Trondheim, og Johansson kom her på 5.-plass på sprinten. Han debuterte i verdenscupen i langrenn 16. januar 2010 i Otepää, der han gikk inn til 14.-plass på 15 km klassisk, som nest beste svenske utøver. Han kom på 6.-plass på 30 km med skibytte ved SM 2010, og 10.-plass på 15 km fristil.

2011
Johansson deltok ved NM i motbakkeløp 2011, som var en del av Kvasshovden Opp. Her representerte han Tyrving IL, og vant han løpet, men deltok ikke i NM.

I langrenn deltok han i Skandinavisk cup 2010/11, der han fikk en 9.-plass på 20 km fristil i Torsby i januar. 

2012
I Skandinavisk cup 2011/12 fikk han 13.-plass på 15 km fri teknikk som beste enkeltresultat, denne plasseringen fikk han på Nes i januar. Han deltok i det svenske mesterskapet i januar, men fullførte ikke 30 km skiathlon der. Ved SM i april gikk han 50 km klassisk stil, og kom der på 7.-plass. Daniel Rickardsson vant femmila. Det ble også arrangert lagkonkurranse på 50 km, der han kom på 3.-plass. Han deltok også på Moras lag som fikk sølv i SM-stafetten. Her gikk han sammen med Joakim Engström og Daniel Svensson. 

I august deltok han i Ivar Formos Minneløp, som han vant.

2013
Han deltok både i Verdenscupen i langrenn 2012/13 og Skandinavisk Cup 2012/13. Ved SM i Falun i januar kom han på 9.-plass på 15 km fri teknikk, og 6.-plass på 15+15 km skiathlon, samt at Mora fikk sølv i lagkonkurransen. Han gikk også femmila ved SM i Boden i april, der han fikk 2.-plass bak Anders Södergren. På SM-stafetten kom Mora på 4.-plass. På Tour de Ski endte han på 49.-plass sammenlagt.

2014
Johansson fikk to 2.-plasser ved Skandinavisk Cup 2013/14; på 15 km fristil i Vuokatti og Madona. Sammenlagt kom han på 9.-plass denne sesongen. Ved SM 2014 vant IFK Mora stafetten, der han gikk sammen med Daniel Svensson og Emil Jönsson. På lagsprinten kom han på 5.-plass, sammen med Johan Edin. Han kom for øvrig på 9.-plass på sprinten, 13.-plass på 15 km klassisk og 5.-plass på 15+15 km skiathlon. På femmila ved SM i mars kom han på 16.-plass.

Han løp halvmaratonløpet GøteborgsVarvet 2014 i mai, der han kom på en 20.-plass med tiden 1:07,38.

2015
Han deltok på Tour de Ski 2014/15, men brøt denne turneringen. Ved SM 2015 fikk han sølv på stafetten, sammen med Lars Suther og Emil Jönsson. På 15+15 km skiathlon kom han på 4.-plass, og p[ 15 km fri teknikk endte han p[ 7.-plass. 

Johansson hadde sin VM-debut ved Ski-VM 2015. Han gikk 15+15 km skiathlon, der han endte på 35.-plass.

Referanser
----------

1. 1 2  NRK.no - *Årets Forbilde: Ofret VM-medalje for å redde liv*, besøkt 3. mars 2015.
2. ↑  International Orienteering Federation - *Junior World Ski Orienteering Championships 2004*, besøkt 3. mars 2015.
3. ↑  International Orienteering Federation - *World Orienteering Championships 2006*, besøkt 3. mars 2015.
4. ↑  Längd.se - *Martin vill från orienterings-VM till skid-VM* Arkivert 2. april 2015 hos Wayback Machine. besøkt 3. mars 2015.
5. ↑  Kondis.no - *Joel Dyrhovden vann NM i motbakkeløp*, besøkt 4. mars 2015.
6. ↑  Idrott Online - *SM 30 km och 50 km H 21- Teamcompetition* Arkivert 2. april 2015 hos Wayback Machine. besøkt 4. mars 2015.
7. ↑  Idrott Online - *SM stafett herrar* Arkivert 2. april 2015 hos Wayback Machine. besøkt 4. mars 2015.
8. ↑  Langrenn.com - *Suveren Martin Johansson i krevende Ivar Formos Minneløp*, besøkt 4. mars 2015.
9. ↑  Norges skiforbund - *Scandinavian Cup Cross- Country 2013-2014 Men senior* Arkivert 24. september 2015 hos Wayback Machine. besøkt 9. mars 2015.
10. ↑  Langrenn.com - *SM-GULL til Jönssons IFK Mora og Kallas Piteå Elit*, besøkt 9. mars 2015.
11. ↑  venska Skidförbundet - *Dubbelt Åsarna i Åsarna* Arkivert 2. april 2015 hos Wayback Machine. besøkt 9. mars 2015.
12. ↑  Langrenn.com - *Rått av Martin Johansson i GøteborgsVarvet*, besøkt 10. mars 2015.
13. ↑  Martin Johanssons hjemmeside - *Uttagen till VM* Arkivert 2. april 2015 hos Wayback Machine. besøkt 10. mars 2015.
14. ↑  Östersunds-Posten - *Så går det i herrarnas SM-stafett* Arkivert 2. april 2015 hos Wayback Machine. besøkt 10. mars 2015.

Eksterne lenker
---------------

* (en) Martin Johansson – World of O Rediger på Wikidata

* (en) Martin Johansson – FIS (langrenn) Rediger på Wikidata
* (se) Offisiell hjemmeside (nedlagt, arkivert 2017)
* Svenska Orienteringsförbundet - Martin Johansson, IFK Moras OK (arkivert 2010)